Kurdhistan Turki

Kurdhistan Turki utawa Kurdhistan Lor () ngrujuk marang pérangan saka Turki ing wewengkon Anatolia lan wewengkon Anatolia Kidul-Wétan, papan dedunungé wong-wong Kurdhi minangka golongan ètnis sing dhominan. Kurdish Institute of Paris prakiraan metara yèn ana udakara 20 yuta wong Kurdhi sing manggon ana ing Turki.

Wong Kurdhi lumrahé nganggep pérangan kidul-wétané Turki minangka salah sawijining pérangan saka Kurdhistan Magung, sing uga dumadi saka pérangan loré Suriah (Rojava utawa Kurdhistan Kulon), Irak sisih lor (Kurdhistan Kidul), lan Iran sisih lor-kulon (Kurdhistan Wétan).

Istilah Kurdhistan Turki kerep digayutaké lan uga digunakaké ing kontèks nasionalismé Kurdhi sing marakaké istilah kasebut dadi kontrovèrsial ing Turki. Amarga iki, ana ambiguitas bab istilah iki, lan istilah iki dadi nduwèni teges sing béda-béda gumantung karo kontèksé. Istilah iki wis digunakaké ing sawenèh tulisan élmiyah lan médhia warta kanggo ngrujuk wewengkon ing Turki sisih kidul-wétan kanthi populasi wong Kurdhi sing akèh.

Géografi lan ékonomi 

Miturut Encyclopædia Britannica ana 13 provinsi ing Turki kanthi wong kurdhi minangka mayoritasé: Iğdır, Tunceli, Bingöl, Muş, Ağrı, Adıyaman, Diyarbakır, Siirt, Bitlis, Van, Şanlıurfa, Mardin, lan Hakkâri.

Wewengkon iki mujudaké pérangan pinggir kidul-wétané Anatolia. Wewengkon iki duwé iklim kontinèntal — panas ing mangsa panas, lan adhem ing mangsa salju. Sanadyan mangkono, akèh papan sing loh lan wis kasil ngèkspor gandum lan rajakaya marang kutha-kutha liya. Sanadyan mangkono, ing sawenèh papan ing wewengkon iki, akèh padunungé sing padha migrasi marang wewengkon liya ing Turki amarga anané konflik lan uga akèhé wong sing nganggur.

Sènsus taun 1965: Golongan Ètnis lan Basa 
Kurdhistan Turki akèh-akèhé didunungi déning golongan ètnis Kurdhi, karo Turki, Arab, Zaza, lan Suryani minangka golongan minoritas.

Ing sènsus taun 1965, panutur basa Kurdhi dadi cacah jiwa mayoritas ing Ağrı, Batman, Muş, Bingöl, Tunceli, Bitlis, Banjarnegara, Şanlıurfa, Hakkâri, Siirt, Şırnak, lan Van, lan pluralitas ing Diyarbakır.

Wiwit taun 1990-an, imigrasi peksan saka pérangan kidul-wétan njalari akèh wong Kurdhi sing pindhah menyang kutha-kutha liya; kaya ta Istanbul, Ankara lan Izmir.

Rujukan 

Kaca nganggo sitiran mawa accessdate lan tanpa URL
Kurdhistan